監樂堂
作者：王灼
朝代：宋

paragraphs: 隆然新堂，治所中間。
江嶺環匝，州瘠以寒。
吾氓蚩蚩，吏有奪欺。
侯登新堂，來輯來綏。
新堂隆然，侯遠近望。
力紓吾氓，俾獲其仰。
瘠吾與食，寒吾與纊。
導爾嬉娛，廢爾悽悵。
堂富眾產，左右後前。
沼魴嶼鳥，春棠夏蓮。
莫莫者葛，蔭五畝餘。
爾動爾植，其寧爾居。
侯讌新堂，賓僚接席。
觀者牆立，垂髫戴白。
歌鐘既合，手之舞之。
祝侯壽考，與江嶺期。